Al Regne Unit existeixen nombrosos abocadors il·legals: de diferents dimensions, s'estima que cada any n'hi sorgeixen un miler.
Mitjançant dades obertes d'observacions per satèl·lit i un programari de producció pròpia, la companyia Air & Space Evidence ofereix la possibilitat de detectar-los.
Segons dades oficials de 2016 (i que probablement fan curt) al Regne Unit es comptabilitzen prop d'un miler de nous abocadors il·legals cada any.
El problema va més enllà del simple dipòsit incontrolat de residus en zones rurals, i ha acabat adquirint matisos de criminalitat organitzada, amb xarxes clandestines de tràfic i transport de residus.
L'abocador il·legal més gran d'Europa es troba a Irlanda del Nord, i s'hi acumulen milions de tones de deixalles de tota mena.
El fenomen representa una amenaça greu per a la salut i per al medi ambient, tant per la pol·lució en si mateixa com pel risc d'incendi existent.
A més, comporta perjudicis econòmics considerables, en termes de tasques de sanejament, de frau fiscal per taxes i impostos que es deixen de recaptar, i de pèrdues per a les empreses de tractament de residus que se n'haurien de fer càrrec.
Per altra banda, la negativa de la Xina a seguir important residus (des d'aquest 2018) fa preveure que el problema dels abocaments il·legals anirà a més en els països d'origen, probablement.
Un abocador il·legal a Kent, Anglaterra (© PA Images)
Malgrat els esforços de les autoritats europees per lluitar contra els abocaments il·legals, localitzar-los és costós, tant en temps com en diners.
Precisament per aplanar el camí la tecnologia dels satèl·lits sembla prometedora.
És aquí on entra Air & Space Evidence, una empresa emergent nascuda l'any 2014 a l'empara del University College de Londres.
La companyia ofereix serveis d'investigació a partir de dades d'observació terrestre per satèl·lit: té una àmplia experiència en totes les plataformes d'imatgeria d'aquestes informacions i en l'anàlisi de bases de dades provinents de tota mena de sensors satel·litaris.
També té experiència en el disseny de models de detecció i en l'ús de les dades recollides amb finalitats legals i de prova judicial.
Accedint a les dades dels satèl·lits i combinant-les amb algoritmes propis d'identificació d'abocadors, la companyia diu ser la primera al món a oferir un servei de vigilància des de l'espai capaç de detectar aquesta mena de pràctiques il·legals.
Aquest control, val a dir, es pot dur a terme de manera regular i amb un cost baix, i permet una detecció ràpida dels abocadors, la qual cosa fa més ràpida al seu torn la intervenció de les autoritats.
Air & Space Evidence també pot categoritzar els llocs detectats en funció dels riscos associats, a fi que els responsables ambientals puguin prioritzar les seves actuacions d'inspecció.
Pel que fa al rendiment, la companyia ha assajat els seus mètodes en una zona de 7.000 km 2, a Anglaterra, on va ser capaç de detectar 207 indrets sospitosos.
Imatge de satèl·lit d'una descàrrega il·legal a Bromley, Londres
Cal assenyalar a més que des d'abril de 2018 els abocadors no autoritzats també es veuen obligats a pagar les taxes sobre els residus que siguin d'aplicació, al marge de les sancions que els puguin recaure en ser detectats.
Per aquesta raó, un sistema de vigilància que abastés tot un país permetria d'augmentar els ingressos de l'Administració ambiental de manera molt considerable.
Air & Space Evidence ha rebut subvencions de l' ODINE (Open Data Incubator Europe), de l'Agència de Protecció Ambiental d'Escòcia i de l'Agència Espacial Europea (ESA).
Per saber-ne més: Air & Space Evidence
Avaluació ambiental, Comportament social vinculat al territori i al medi ambient, Desenvolupament d'eines d'anàlisi i d'identificació, Recollida i tractament de residus, Restauració de sòls degradats, Observació dinàmica, Observació i mesura territorial